Virallinen lehti nro L 078 , 20/03/1997 s. 0052 - 0053



EFTAN VALVONTAVIRANOMAISEN PÄÄTÖS N:o 227/96/KOL, tehty 4 päivänä joulukuuta 1996, valvontamenetelmistä nautakarjan virallisesti luomistaudista vapaan aseman säilyttämiseksi eräissä EFTA-valtioissa tehdyn päätöksen N:o 66/94/KOL korvaamisesta niiltä osin kuin päätös koskee Norjaa EFTAN VALVONTAVIRANOMAINEN, joka ottaa huomioon Euroopan talousalueesta tehdyn sopimuksen, sellaisena kuin se on mukautettu Euroopan talousaluetta koskevan sopimuksen laajoja mukautuksia koskevan pöytäkirjan mukaisesti, ja erityisesti sen 17 artiklan ja ensimmäisen pöytäkirjan 4 kohdan d alakohdan, ottaa huomioon Euroopan talousalueesta tehdyn sopimuksen liitteen I ensimmäisen luvun 5 kohdassa tarkoitetun eläinten terveyteen liittyvistä ongelmista yhteisön sisäisessä nautaeläinten ja sikojen kaupasta annetun säädöksen (neuvoston direktiivi 64/432/ETY; jäljempänä `nautoja ja sikoja koskeva säädös`), ja erityisesti sen 3 artiklan 13 alakohdan, ottaa huomioon valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen, sellaisena kuin se on mukautettu valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen mukautuksia koskevan pöytäkirjan mukaisesti, ja erityisesti sen 5 artiklan 2 kohdan d alakohdan ja ensimmäisen pöytäkirjan 1 artiklan e alakohdan, sekä katsoo, että EFTAn valvontaviranomaisen päätöksen N:o 66/94/KOL (1) mukaan Norjalla katsottiin nautakarjan osalta olevan, tiettyjen edellytysten täytyttyä, virallisesti luomistaudista vapaan asema, Norjalle myönnetyn luomistaudista vapaan aseman lisäksi päätöksessä käsitellään myös Suomelle ja Ruotsille myönnettyä vastaavaa asemaa, Norjan hallitus on vahvistanut, että päätöksen N:o 66/94/KOL perustana oleva konkreettinen tilanne ei ole muuttunut ja se on pyytänyt, että Norjalle myönnettävän luomistaudista vapaan aseman osalta tämä päätös korvattaisiin uudella päätöksellä, joka kattaisi ainoastaan Norjalle myönnettävän luomistaudista vapaan aseman, mikä olisi tarpeellista Euroopan unionin kanssa käytävissä eläinlääkintäalan neuvotteluissa odotettavan ratkaisun vuoksi, uusi päätös ei muuttaisi konkreettista tilannetta mitenkään verrattuna tilanteeseen, joka seuraa päätöksen N:o 66/94/KOL soveltamisesta, tästä syystä ei ole olemassa esteitä Norjan hallituksen pyynnön hyväksymiselle, ja tässä päätöksessä säädetyt toimenpiteet ovat EFTAn valvontaviranomaista auttavan EFTAn eläinlääkintäkomitean lausunnon mukaisia ON TEHNYT TÄMÄN PÄÄTÖKSEN: 1. Korvataan päätös N:o 66/94/KOL, liitteessä olevalla tekstillä niiltä osalta kuin päätös koskee Norjaa. 2. Tämä päätös tulee voimaan 9 päivänä joulukuuta 1996. 3. Tämä päätös on osoitettu Norjalle. 4. Tämän päätöksen englanninkielinen toisinto on todistusvoimainen. Tehty Brysselissä 4 päivänä joulukuuta 1996. EFTAn valvontaviranomaisen puolesta Björn FRIÐFINNSSON Kollegion jäsen (1) EYVL N:o L 247, 22.9.1994, s. 39 LIITE "1. Poikkeuksena nautoja ja sikoja koskevan säädöksen liitteen A II luvun A kohdan 1 kohdan c alakohdan ii alakohdasta voivat tämän päätöksen liitteessä mainitut EFTA-valtiot ja niiden alueet säilyttää nautakarjan osalta virallisesti luomistaudista vapaan aseman, jos seuraavat edellytykset täyttyvät: - jokaisesta naudasta, jonka epäillään saaneen luomistautitartunnan, on ilmoitettava toimivaltaisille viranomaisille, ja eläin on tutkittava virallisesti muun muassa vähintään kahden serologisen verikokeen avulla, joihin kuuluu komplementin sitoutumiskoe; luomisen yhteydessä on tehtävä soveltuvien näytteiden mikrobiologinen tutkimus, - jos karjassa havaitaan yksi tai useampi luomistaudista epäilty nauta, karjan virallisesti luomistaudista vapaa asema peruutetaan ajaksi, jona tautia epäillään, toisin sanoen kunnes ensimmäisessä luetelmakohdassa tarkoitetuista kokeista on saatu negatiiviset tulokset. LIITE Alueet, jotka voivat säilyttää tuberkuloosista vapaan aseman nautoja ja sikoja koskevan säädöksen 3 artiklan 13 alakohdan perusteella Norja: kaikki alueet"